REPUBLIKA SRBIJA

NARODNA SKUPŠTINA

Odbor za poljoprivredu, šumarstvo

i vodoprivredu

12 Broj: 06-2/40-17

1. mart 2017. godine

B e o g r a d

Z A P I S N I K

11. SEDNICE ODBORA ZA POLjOPRIVREDU, ŠUMARSTVO

I VODOPRIVREDU, ODRŽANE 28. FEBRUARA 2017. GODINE

Sednica je počela u 11,15 časova.

 Sednici je predsedavao Marijan Rističević, predsednik Odbora.

Sednici su prisustvovali članovi Odbora: Žarko Bogatinović, Milija Miletić, Tijana Davidovac, Marko Gavrilović, Radovan Jančić, Arpad Fremond, Goran Ješić, Nada Lazić, mr Marko Milenković i prof. dr Miladin Ševarlić, kao i Zvonimir Đokić (zamenik Jasmine Obradović), Ljubinko Rakonjac (zamenik Marjane Maraš) i Dragan Jovanović, zamenici članova Odbora.

 Sednici nisu prisustvovali članovi Odbora: Jasmina Obradović, Veroljub Matić, Marjana Maraš, Miroslav Aleksić i Nenad Božić.

Sednici su prisustvovali predstavnici Ministarstva poljoprivrede i zaštite životne sredine: Velimir Stanojević, državni sekretar, Zoran Janjatović, pomoćnik ministra i Žarko Radat, direktor Uprave za agrarna plaćanja, kao i predstavnici sredstava javnog informisanja.

Pre utvrđivanja dnevnog reda, njegovu dopunu predložio je prof. dr Miladin Ševarlić sa tačkama: 1. Razmatranje i predlog rešenja problema u naplati nenaplaćenih obaveza za penzijsko, invalidsko i zdravstveno osiguranje poljoprivrednika; 2. Razmatranje problema i utvrđivanje osnovice i naplate poreza na poljoprivredno zemljište i doprinosa za odvodnjavanje; 3. Predlog za ukidanje takse na električna brojila u voćnjacima za osam meseci u kojima se ne koristi električna energija za pokretanje sistema za navodnjavanje; 4. Predlog za ukidanje takse za javni TV servis koji se naplaćuje zajedno sa taksom na električna brojila u voćnjacima, farmama i drugim oblicima poljoprivredne proizvodnje; 5. Predlog za povraćaj akciza za normiranu količinu dizel goriva za pojedine linije poljoprivredne proizvodnje.

Odbor nije prihvatio predlog prof. dr Miladina Ševarlića za dopunu dnevnog reda. ( 3 za, 2 protiv, 8 nije glasalo).

Odbor je većinom glasova ( 10 za, 2 protiv, 1 nije glasao) usvojio sledeći

**D n e v n i r e d**

1. Razmatranje aktuelne situacije u poljoprivredi pred predstojeću setvu- planovi realizacije podsticaja;
2. Razno.

Pre prelaska na razmatranje prve tačke dnevnog reda usvojeni su zapisnici devete i 10. sednice Odbora, koje su održane 19. januara i 7. februara 2017. godine, u tekstu u kome su i predloženi. (9 za, 4 nije glasalo).

Prva tačka dnevnog reda **– Razmatranje aktuelne situacije u poljoprivredi pred predstojeću setvu- planovi realizacije podsticaja;**

U uvodnim napomenama, Velimir Stanojević istakao je da se u narednim danima očekuje usvajanje pet novih pravilnika kojima će se uvesti nove podsticajne mere ili dopuniti postojeće, kao što su: podsticajna sredstva za mlade poljoprivrednike, izgradnja objekata i opreme (farma, silosi, hladnjače), nabavka traktora za voćarsko-vinogradarsku proizvodnju i mehanizacije za primarnu biljnu i stočarsku proizvodnju. Trenutno se isplaćuju sredstva za tov junadi i svinja, premije za mleko, kao i neisplaćene investicije iz 2016. godine.

 Žarko Radat podsetio je da je protekla godina završena veoma uspešno i da je realizovano preko 114.000 zahteva za subvencije, što je oko 99,4% budžeta. Ove godine beleži se porast broja zahteva za priplodna grla i za tov.

 Zoran Janjatović, predstavio je pravilnik o podsticajima za izgradnju silosa, hladnjača i drugih objekata za skladištenje namenjenih sektoru proizvodnje i prerade žitarica, voća i povrća, mesa, kao i za izgradnju farmi za preradu svih vrsta mleka. Kako je istakao, jedan od pravilnika odnosiće se i na podsticaje za nabavku mehanizacije za primarnu biljnu i stočarsku proizvodnju. Takođe, doneće se i pravilnik za nabavku traktora snage do 100 kW za voćarsko-vinogradarsku proizvodnju. On je dodao da će, kao još jedna od novih mera podsticaja, biti donet pravilnik koji se odnosi na podršku mladim poljoprivrednim proizvođačima za pokretanje sopstvenih poljoprivrednih gazdinstava, u vidu start-ap kredita u iznosu od 10.000 evra, pri čemu će do 75% od pomenute sume za podsticaje biti bespovratno. Postojeći pravilnik za preradu poljoprivrednih proizvoda će takođe biti unapređen.
 Marijan Rističević istakao je da su mere podsticaja koje se predviđaju za ovu godinu veoma važne za razvoj poljoprivrede u Srbiji, međutim, naglasio je potrebu detaljnijeg izveštavanja o situaciji u poljoprivredi pred predstojeću setvu. Ujedno, istakao je potrebu što skorijeg usvajanja najavljenih pravilnika i izrazio nadu da će u maksimalnoj meri pravilnici biti u funkciji predstojeće setve.

 U diskusiji su učestvovali narodni poslanici: Marijan Rističević, Goran Ješić, Nada Lazić, prof. dr Miladin Ševarlić i Milija Miletić.

 Odbor je jednoglasno, doneo sledeći

 Z a k lj u č a k

 Odbor preporučuje Ministarstvu poljoprivrede i zaštite životne sredine, imajući u vidu predstojeću setvu, da što hitnije donese odgovarajuće pravilnike za podsticaje u poljoprivredi i ruralnom razvoju.

Druga tačka dnevnog reda – **Razno**

Pod tačkom razno,prof**.** dr Miladin Ševarlić podsetio je na predlog da se održi sednica na temu zadrugarstva i predložio da se ona sazove kada se prikupe svi potrebni izveštaji i informacije vezano za pomenutu sednicu.

Sednica je zaključena u 12,55 časova.

 Sastavni deo ovog zapisnika čini obrađeni tonski snimak sednice Odbora.

 SEKRETAR PREDSEDNIK

 Branka Zlatović Marijan Rističević